Document ID: 31992L0084

ΟΔΗΓΙΑ 92/84/ΕΟΚ ΤΟΥ ΣΥΜΒΟΥΛΙΟΥ της 19ης Οκτωβρίου 1992 για την προσέγγιση των συντελεστών των ειδικών φόρων κατανάλωσης για τα αλκοολούχα ποτά και την αλκοόλη
ΤΟ ΣΥΜΒΟΥΛΙΟ ΤΩΝ ΕΥΡΩΠΑΪΚΩΝ ΚΟΙΝΟΤΗΤΩΝ,
Έχοντας υπόψη:
τη συνθήκη για την ίδρυση της Ευρωπαϊκής Οικονομικής Κοινότητας, και ιδίως το άρθρο 99,
την πρόταση της Επιτροπής (1),
τη γνώμη του Ευρωπαϊκού Κοινοβουλίου (2),
τη γνώμη της Οικονομικής και Κοινωνικής Επιτροπής (3),
Εκτιμώντας:
ότι η οδηγία 92/12/ΕΟΚ (4) θεσπίζει κανόνες σχετικά με το γενικό καθεστώς των προϊόντων που υπόκεινται σε ειδικό φόρο κατανάλωσης-
ότι η οδηγία 92/83/ΕΟΚ (5) θεσπίζει διατάξεις σχετικά με την εναρμόνιση των διαθρώσεων των ειδικών φόρων κατανάλωσης που εφαρμόζονται στα αλκοολούχα ποτά και την αλκοόλη-
ότι τα κράτη μέλη πρέπει να εφαρμόσουν ελάχιστους συντελεστές φόρου κατανάλωσης στα εν λόγω προϊόντα από την 1η Ιανουαρίου 1993, προκειμένου η εσωτερική αγορά να μπορέσει να υπάρξει από την ημερομηνία αυτή-
ότι η πλέον ενδεδειγμένη βάση για την επιβολή φόρου στην αιθυλική αλκοόλη είναι ο όγκος καθαρής αλκοόλης-
ότι η πλέον ενδεδειγμένη μέθοδος για την επιβολή φόρου στο κρασί και στα ενδιάμεσα προϊόντα βασίζεται στον όγκο του τελικού προϊόντος-
ότι το πρότυπο κατανάλωσης αφρωδών κρασιών διαφέρει από εκείνο των απλών κρασιών- ότι μπορεί, συνεπώς, να επιτραπεί στα κράτη μέλη να επιβάλλουν διαφορετικούς φορολογικούς συντελεστές στα δύο προϊόντα-
ότι διαφέρουν οι μέθοδοι φορολογίας της μπίρας μεταξύ των κρατών μελών και ότι ενδείκνυται να επιτραπεί η διατήρηση της διαφοράς αυτής, ιδιαίτερα με τη θέσπιση ελάχιστου συντελεστή που θα συνδέεται τόσο με το αρχικό ειδικό βάρος όσο και με την περιεκτικότητα του προϊόντος σε αλκοόλη-
ότι είναι δυνατόν να επιτραπεί σε ορισμένα κράτη μέλη η εφαρμογή μειωμένων συντελεστών σε προϊόντα, τα οποία καταναλώνονται σε ειδικές περιοχές του εθνικού εδάφους τους-
ότι είναι αναγκαίο να υπόκεινται οι συντελεστές που προβλέπει η παρούσα οδηγία σε περιοδική επανεξέταση με βάση έκθεση της Επιτροπής η οποία λαμβάνει υπόψη όλους τους κατάλληλους παράγοντες-
ότι είναι αναγκαίο να δημιουργηθεί μηχανισμός για τη μετατροπή σε εθνικό νόμισμα των ειδικών ποσών που εκφράζονται σε Ecu,
ΕΞΕΔΩΣΕ ΤΗΝ ΠΑΡΟΥΣΑ ΟΔΗΓΙΑ:
Άρθρο 1
Από 1ης Ιανουαρίου 1993 το αργότερο τα κράτη μέλη εφαρμόζουν ελάχιστους συντελεστές των ειδικών φόρων κατανάλωσης σύμφωνα με τους κανόνες της παρούσας οδηγίας.
Άρθρο 2
Τα προϊόντα που καλύπτει η παρούσα οδηγία είναι:
- η αλκοόλη και τα αλκοολούχα ποτά,
- τα ενδιάμεσα προϊόντα,
- το κρασί,
- η μπίρα,
όπως ορίζονται στην οδηγία 92/83/ΕΟΚ.
Άρθρο 3
1. Από την 1η Ιανουαρίου 1993, ο ελάχιστος συντελεστής στους ειδικούς φόρους κατανάλωσης για την αλκοόλη και την αλκοόλη που περιέχεται στα ποτά εκτός από εκείνα τα οποία αναφέρονται στα άρθρα 4, 5 και 6 ορίζεται σε 550 Ecu ανά εκατόλιτρο καθαρής αλκοόλης.
Εντούτοις, τα κράτη μέλη τα οποία εφαρμόζουν στην αλκοόλη και τα αλκοολούχα ποτά φορολογικό συντελεστή μέχρι 1 000 Ecu ανά εκατόλιτρο καθαρής αλκοόλης δεν μπορούν να μειώσουν αυτό τον εθνικό συντελεστή. Επιπλέον, τα κράτη μέλη που εφαρμόζουν στα ανωτέρω προϊόντα συντελεστή ανώτερο των 1 000 Ecu ανά εκατόλιτρο καθαρής αλκοόλης δεν μπορούν να μειώσουν τον εθνικό τους συντελεστή κάτω από 1 000 Ecu.
2. Ωστόσο, το Βασίλειο της Δανίας μπορεί να διατηρήσει, μέχρι τις 30 Ιουνίου 1996, το ισχύον σύστημα φορολογίας της αλκοόλης και της αλκοόλης που περιέχεται σε άλλα προϊόντα, με την προϋπόθεση ότι η εφαρμογή του συστήματος αυτού δεν οδηγεί σε καμία περίπτωση, στην επιβολή επιβάρυνσης χαμηλότερης από εκείνη που θα προέκυπτε από την εφαρμογή της παραγράφου 1 σύμφωνα με τους κανόνες της οδηγίας 92/83/ΕΟΚ.
3. Εντούτοις, η Ιταλική Δημοκρατία μπορεί να διατηρήσει μέχρι τις 30 Ιουνίου 1996 το ισχύον σύστημα φορολογίας της αλκοόλης και της αλκοόλης που περιέχεται σε άλλα προϊόντα, το οποίο προβλέπει την εφαρμογή ενός μειωμένου συντελεστή για ορισμένες κατηγορίες, με την προϋπόθεση ότι η εφαρμογή του συστήματος αυτού δεν οδηγεί σε καμία περίπτωση, σε επιβάρυνση χαμηλότερη από εκείνη που θα προέκυπτε από την εφαρμογή της παραγράφου 1, σύμφωνα με τους κανόνες της οδηγίας 92/83/ΕΟΚ.
Άρθρο 4
Από την 1η Ιανουαρίου 1993, ο ελάχιστος συντελεστής του ειδικού φόρου κατανάλωσης για τα ενδιάμεσα προϊόντα ορίζεται σε 45 Ecu ανά εκατόλιτρο προϊόντος.
Άρθρο 5
Από την 1η Ιανουαρίου 1993, ο ελάχιστος συντελεστής του ειδικού φόρου κατανάλωσης για το κρασί καθορίζεται:
- για το απλό κρασί σε 0 Ecu και
- για το αφρώδες κρασί σε 0 Ecu,
ανά εκατόλιτρο προϊόντος.
Άρθρο 6
Από την 1η Ιανουαρίου 1993, ο ελάχιστος συντελεστής του ειδικού φόρου κατανάλωσης για τη μπίρα ορίζεται σε:
- 0,748 Ecu ανά εκατόλιτρο ανά βαθμό Plato, ή
- 1,87 Ecu ανά εκατόλιτρο ανά βαθμό αλκοόλης,
τελικού προϊόντος.
Άρθρο 7
1. Η Ελληνική Δημοκρατία μπορεί να επιβάλλει μειωμένο συντελεστή ειδικού φόρου κατανάλωσης στις αιθυλική αλκοόλη που καταναλώνεται στους νομούς Λέσβου, Χίου, Σάμου, Δωδεκανήσου και Κυκλάδων και στα ακόλουθα νησιά του Αιγαίου πελάγους: Θάσος, Βόρειες Σποράδες, Σαμοθράκη και Σκύρος.
Ο μειωμένος συντελεστής, ο οποίος μπορεί να είναι κατώτερος από τον ελάχιστο συντελεστή, δεν μπορεί να υπολείπεται κατά περισσότερο από 50 % του κανονικού εθνικού συντελεστή που ισχύει για την αιθυλική αλκοόλη.
2. Η Ιταλική Δημοκρατία μπορεί να συνεχίζει να εφαρμόζει τις απαλλαγές και τους μειωμένους συντελεστές ειδικών φόρων κατανάλωσης, οι οποίοι μπορεί να είναι και κατώτεροι των ελάχιστων συντελεστών, που ίσχυαν την 1η Ιανουαρίου 1992 επί της αλκοόλης και των αλκοολούχων ποτών τα οποία καταναλώνονται στις περιοχές της Gorizia και της κοιλάδας της Aosta.
3. Η Πορτογαλική Δημοκρατία μπορεί να συνεχίσει να επιβάλλει στις αυτόνομες περιοχές της Μαδέρας και των Αζορών μειωμένους συντελεστές ειδικών φόρων κατανάλωσης, οι οποίοι μπορεί να είναι κατώτεροι από τους εθνικούς συντελεστές μέχρι 50 %, στα ακόλουθα προϊόντα:
α) Μαδέρα
- κρασί που λαμβάνεται από τις καθαρές τοπικές ποικιλίες σταφυλιών που καθορίζονται στο άρθρο 15 του κανονισμού (ΕΟΚ) αριθ. 4252/88,
- ρούμι, όπως ορίζεται στο άρθρο 1 παράγραφος 4 στοιχείο α) του κανονισμού (ΕΟΚ) αριθ. 1576/89, το οποίο έχει τα γεωγραφικά χαρακτηριστικά που ορίζονται στο άρθρο 5 παράγραφος 3 και στο παράρτημα ΙΙ σημείο 1 του ίδιου κανονισμού,
- λικέρ που παράγονται από υποτροπικά φυτά εμπλουτισμένα με απόσταγμα ζαχαροκάλαμου και έχουν τα χαρακτηριστικά και τις ιδιότητες που καθορίζονται στο άρθρο 15 παράγραφος 3 στοιχείο β) του κανονισμού (ΕΟΚ) αριθ. 1576/89-
β) Αζόρες
- λικέρ που ορίζονται στο στοιχείο ρ) της παραγράφου 4 του άρθρου 1 του κανονισμού (ΕΟΚ) αριθ. 1576/89 τα οποία παράγονται από μαρακούζα και ανανά,
- απόσταγμα (eau-de-vie) οίνου και απόσταγμα στεμφύλων σταφυλής με τα χαρακτηριστικά και τις ιδιότητες που καθορίζονται στα στοιχεία δ) έως στ) της παραγράφου 4 του άρθρου 1 του κανονισμού (ΕΟΚ) αριθ. 1576/89.
Άρθρο 8
Ανά διετία, και για πρώτη φορά στις 31 Δεκεμβρίου 1994 το αργότερο, το Συμβούλιο, βάσει σχετικής έκθεσης και, ενδεχομένως, πρότασης της Επιτροπής, εξετάζει τους φορολογικούς συντελεστές που ορίζει η παρούσα οδηγία και, αφού ζητήσει τη γνώμη του Ευρωπαϊκού Κοινοβουλίου, λαμβάνει ομόφωνα τα αναγκαία μέτρα. Στην έκθεση της Επιτροπής και κατά την εξέταση του θέματος από το Συμβούλιο, λαμβάνονται υπόψη η ορθή λειτουργία της εσωτερικής αγοράς, ο ανταγωνισμός μεταξύ των διαφόρων κατηγοριών αλκοολούχων ποτών, η πραγματική αξία των επιβαλλόμενων φόρων και οι ευρύτεροι στόχοι της συνθήκης.
Άρθρο 9
1. Η χρησιμοποιούμενη για τον καθορισμό των ειδικών φόρων κατανάλωσης ισοτιμία του Ecu έναντι των εθνικών νομισμάτων καθορίζεται μια φορά το χρόνο. Εκφράζονται οι ισοτιμίες της πρώτης εργάσιμης ημέρας του Οκτωβρίου όπως έχουν δημοσιευτεί στην Επίσημη Εφημερίδα των Ευρωπαϊκών Κοινοτήτων. Οι οριζόμενοι κατά τον τρόπο αυτό συντελεστές ισχύουν από την 1η Ιανουαρίου του επόμενου ημερολογιακού έτους.
2. Κατά την ετήσια αναπροσαρμογή που προβλέπεται στην παράγραφο 1, τα κράτη μέλη έχουν την ευχέρεια να διατηρήσουν τους ισχύοντες ειδικούς φόρους κατανάλωσης, εφόσον η μετατροπή του ποσού του φόρου, εκφρασμένου σε Ecu, καταλήγει σε αύξηση του ειδικού φόρου κατανάλωσης, εκφρασμένου σε εθνικό νόμισμα, χαμηλότερη του πέντε στα εκατό (5 %) ή χαμηλότερη των 5 Ecu, ανάλογα με το ποιό από αυτά τα δύο ποσά είναι το χαμηλότερο.
Άρθρο 10
1. Τα κράτη μέλη θεσπίζουν τις αναγκαίες νομοθετικές, κανονιστικές και διοικητικές διατάξεις για να συμμορφωθούν με την παρούσα οδηγία το αργότερο στις 31 Δεκεμβρίου 1992. Τα κράτη μέλη πληροφορούν αμέσως την Επιτροπή.
Όταν τα κράτη μέλη θεσπίζουν τις διατάξεις του πρώτου εδαφίου, οι διατάξεις αυτές αναφέρονται στην παρούσα οδηγία ή συνοδεύονται από παρόμοια αναφορά κατά την επίσημη δημοσίευσή τους. Ο τρόπος αυτής της αναφοράς ορίζεται από τα κράτη μέλη.
2. Τα κράτη μέλη πληροφορούν αμέσως την Επιτροπή σχετικά με τις ουσιώδεις διατάξεις εθνικού εσωτερικού δικαίου που θεσπίζουν στον τομέα ο οποίος διέπεται από την παρούσα οδηγία.
Άρθρο 11
Η παρούσα οδηγία απευθύνεται στα κράτη μέλη. Λουξεμβούργο, 19 Οκτωβρίου 1992.

Labels: 2
17